JY LEES NOU Kikker jou saai badkamer op met 'n dramatiese voorkoms
Deur Saamgestel deur Desiree Hartney
Jeuk jou hande om jou saai badkamer op te kikker? Hier is raad.
Helga Basson van Port Elizabeth skryf My hande jeuk om my saai badkamer op te kikker met 'n dramatiese nuwe voorkoms. Maar met my huidige begroting kan ek dit net met teëls doen. Ek oorweeg 'n swart-en-wit-kleurskema, maar ek is bang dit lyk te koud en onpersoonlik. Het julle enige raad?
Die stilis Kim Bougaardt antwoord Die baie opsies wat kleur, patroon en tekstuur betref kan 'n mens gou oorweldig wanneer jy op 'n skema vir jou badkamer moet besluit. Omdat 'n swart-en-wit palet tydloos is, kan jy nou jou badkamer oorteël en net af en toe veranderinge aanbring met nuwe bykomstighede. Oorweeg die volgende wenke:
Bring spatsels kleur in (dink aan 'n kas, tafel, muur of stoel in 'n helder skakering) om te keer dat die vertrek koud lyk, of gee dit 'n aardsheid met 'n natuurlike materiaal soos hout, en bykomstighede soos matte en handdoeke van natuurlike stowwe.
As jy 'n losstaande bad het, verf dit swart (Hammerite-verf sal werk) vir 'n dramatiese fokuspunt.
Skep 'n rustige luim met kerse en badprodukte in mooi houers.
Vra by jou plaaslike kwekery watter plante goed sal werk in 'n klam omgewing – 'n bietjie groenigheid verrrig wondere!